UDHËZIM
Nr. 3, datë 15.2.2023

PËR PËRCAKTIMIN E DIPLOMAVE UNIVERSITARE TË NJËVLERSHME, TË NGJASHME OSE TË PËRAFËRTA ME FUSHËN/LËNDËT E MËSIMDHËNIES NË ARSIMIN PARAUNIVERSITAR DHE KRITERET PËR HAPJEN E PROGRAMEVE TË STUDIMEVE TË FORMIMIT TË VAZHDUAR NË FUSHËN PSIKO-PEDAGOGJIKE
(ndryshuar me udhëzimin nr. 7, datë 6.3.2023)
(i përditësuar)

Në mbështetje të nenit 102 të Kushtetutës së Republikës së Shqipërisë dhe të pikës 4, të nenit 57, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar, 

UDHËZOJ:

KREU I
KRITERET PËR PËRCAKTIMIN E DIPLOMËS UNIVERSITARE TË NJËVLERSHME, TË NGJASHME OSE TË PËRAFËRT ME FUSHËN/LËNDËT E MËSIMDHËNIES NË ARSIMIN PARAUNIVERSITAR

1. Profesioni i mësuesit në institucionet arsimore të sistemit arsimor parauniversitar, mund të ushtrohet edhe nga individë që plotësojnë kriteret e mëposhtme:
a) zotërojnë diploma të programeve të studimit të lëshuara në Republikën e Shqipërisë, që kanë zgjatur së paku 4 (katër) vite akademike (8 semestra), deri në përshtatjen e studimeve sipas parimeve të procesit të Bolonjës, diplomë universitare të ciklit të parë dhe ciklit të dytë ose diplomë universitare të integruar, të ngjashme ose të përafërt me fushën/lëndët e mësimdhënies në arsimin parauniversitar;
b) zotërojnë certifikatë për formimin psiko-pedagogjik, të lëshuar nga institucione të arsimit të lartë (IAL), që ofrojnë programe të studimeve të formimit të vazhduar në fushën e mësuesisë.
2. Diplomë e njëvlershme, e ngjashme ose e përafërt për ushtrimin e profesionit të mësuesit do të konsiderohet, plotësimi i kritereve si vijon:
a) Diploma e programit të studimit të ciklit të parë “Bachelor” të jetë në fushën/lëndët e arsimit të mesëm të ulët dhe të arsimit të mesëm të lartë, sipas aneksit nr. 1,  bashkëlidhur dhe pjesë përbërëse e këtij udhëzimi.
b) Diploma e ciklit të dytë “Master i shkencave”/ “Master i arteve” ose “Master profesional” me 120 kredite apo ekuivalente me to, të lëshuara nga institucione të arsimit të lartë, programi i studimit të së cilës të përputhet me një nga fushat/lëndët e mësimdhënies në arsimin parauniversitar, të përcaktuara në aneksin nr. 1, bashkëlidhur dhe pjesë përbërëse e këtij udhëzimi.

KREU II
KRITERET DHE PROCEDURAT PËR HAPJEN E PROGRAMIT TË STUDIMIT TË FORMIMIT TË VAZHDUAR NË FUSHËN PSIKO-PEDAGOGJIKE

1. Programet e studimit të formimit të vazhduar në fushën psiko-pedagogjike, ofrohen nga institucionet e arsimit të lartë që kanë programe studimi të ciklit të parë dhe të dytë në fushën e mësuesisë, në përputhje me përcaktimet e ligjit nr. 80/2015 “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”.
2. Programet e studimit të formimit të vazhduar në fushën psiko-pedagogjike organizohen me jo më pak se 30 kredite dhe me kohëzgjatje normale një semestër.
3. Kërkesa për hapjen e programit të studimit të formimit të vazhduar në fushën psiko-pedagogjike duhet të përmbajë dokumentacionin si më poshtë:
a) propozimin e njësisë bazë ku do të ofrohet programi i studimit;
b) vendimin e senatit akademik dhe bordit të administrimit për miratimin e hapjes së programit;
c) planin mësimor dhe planin lëndor (syllabuset) e moduleve/lëndëve;
d) rregulloren e programit të studimit;
e) listën e plotë emërore të personelit akademik me kohë të plotë dhe të pjesshme për programin e studimit, ngarkesën mësimore dhe formën e punësimit, si dhe titullin akademik dhe gradën shkencore përkatëse;
f) dosjen e personelit e cila përmban:
i. kontratat e punës me personelin e planifikuar për t’u angazhuar me kohë të plotë, në rast të hapjes së programit ose vërtetim nga rektori mbi kategorinë e personelit akademik dhe kohëzgjatjen e kontratës me ose pa afat të caktuar;
ii. dëshmitë që vërtetojnë shkollimin e kualifikimet, titujt dhe gradat (fotokopje);
iii. letrën e angazhimit të çdo anëtari të personelit akademik të planifikuar për t’u angazhuar me kohë të pjesshme;
iv. lejen e punëdhënësit kryesor për anëtarët e personelit akademik me kohë të pjesshme.
4. Procedura për shqyrtimin e dokumentacionit për hapjen e programit të studimit të formimit të vazhduar në fushën psiko-pedagogjike është si më poshtë:
a) shqyrtimi paraprak i dokumentacionit të mësipërm kryhet nga një komision i ngritur me urdhër të ministrit, me përfaqësues nga ministria përgjegjëse për arsimin, Agjencia për Sigurimin e Cilësisë në Arsimin Parauniversitar, Qendra e Shërbimeve Arsimore dhe Drejtoria e Përgjithshme e Arsimit Parauniversitar, brenda 21 ditëve nga depozitimi i kërkesës së IAL-së dhe dokumentacionit shoqërues. Në rastet kur dokumentacioni është i paplotë apo konstatohen mangësi/pasaktësi, ministria i kërkon IAL-së të bëjë plotësimin/saktësimin e dokumentacionit brenda 15 ditëve nga data e njoftimit. Në mungesë të plotësimit të dokumentacionit brenda këtij afati, konsiderohet se subjekti ka hequr dorë në heshtje nga aplikimi dhe praktika arkivohet;
b) në rast se dokumentacioni konsiderohet i plotë, me urdhër të ministrit përgjegjës për arsimin, miratohet hapja e programit të studimit të formimit të vazhduar në fushën psiko-pedagogjike.

KREU III
DISPOZITA TË FUNDIT
(ndryshuar me udhëzimin nr. 7, datë 6.3.2023)

1. Për t’u regjistruar në programin përkatës të studimit të formimit të vazhduar në fushën e psikopedagogjisë, kandidatët duhet të plotësojnë kriterin e notës mesatare, të përcaktuar për ciklin e parë të studimeve, të vendosur për pranimet në programet e ciklit të parë, të cilat japin akses në programet e ciklit të dytë në fushën e mësuesisë, i cili ka qenë në fuqi në vitin akademik në të cilin këta kandidatë kanë filluar studimet e ciklit të parë “Bachelor”, si dhe për të gjithë kandidatët e tjerë që nuk kanë ndjekur këtë kategori programesh studimi të ciklit të parë, sipas fushave të përcaktuara në aneksin nr. 1, por duan të ndjekin programin e formimit të vazhduar.
2. Ngarkohen për zbatimin e këtij udhëzimi, Sekretari i Përgjithshëm, Drejtoria e Përgjithshme e Politikave të Arsimit dhe Sportit, Drejtoria e Përgjithshme Rregullatore për Arsimin dhe Sportin, Qendra e Shërbimeve Arsimore, Agjencia e Sigurimit të Cilësisë në Arsimin Parauniversitar, Drejtoria e Përgjithshme e Arsimit Parauniversitar, drejtoritë rajonale arsimore parauniversitare, zyrat vendore arsimore parauniversitare dhe institucionet e arsimit të lartë.
Ky udhëzim hyn në fuqi pas botimit në Fletoren Zyrtare.

MINISTËR I ARSIMIT DHE SPORTIT
Evis Kushi

